Source: http://eur-lex.europa.eu/legal-content/MT/ALL/?uri=CELEX:32013R0577
Timestamp: 2017-10-19 09:11:55+00:00
Document Index: 1743126

Matched Legal Cases: ['Art. 6', 'Art. 6', 'arti 1', 'arti 3', 'arti 2', 'arti 3', 'arti 1', 'arti 2', 'arti 1', 'arti 2', 'arti 1', 'arti 3', 'arti 4', 'arti 1', 'arti 2', 'arti 3', 'arti 3', 'arti 1', 'arti 1', 'arti 1', 'arti 1', 'arti 3', 'arti 3', 'arti 3', 'arti 3']

Regolament ta’ Implimentazzjoni tal-Kummissjoni (UE) Nru 577/2013 tat- 28 ta’ Ġunju 2013 dwar id-dokumenti tal-identifikazzjoni tal-mudell għall-moviment mhux kummerċjali ta’ klieb, qtates u inmsa, l-istabbiliment ta’ listi ta’ territorji u pajjiżi terzi u l-format, it-tqassim u r-rekwiżiti lingwistiċi tad-dikjarazzjonijiet li jiċċertifikaw il-konformità ma' ċerti kundizzjonijiet stipulati fir-Regolament (UE) Nru 576/2013 tal-Parlament Ewropew u tal-Kunsill Test b’relevanza għaż-ŻEE
Date of effect: 18/07/2013; Dħul fis-seħħ Data tal-pubblikazzjoni +20 Ara Art. 6
Date of effect: 29/12/2014; Applikazzjoni Ara Art. 6
Form: Regolament implimentattiv
Amendment 32004D0301 Revoka parzjali
Amended by 32014R1219 Sostituzzjoni Anness II 29/12/2014
Amended by 32016R0561 Sostituzzjoni Anness IV P. 1 02/05/2016
REGOLAMENT TA’ IMPLIMENTAZZJONI TAL-KUMMISSJONI (UE) Nru 577/2013
dwar id-dokumenti tal-identifikazzjoni tal-mudell għall-moviment mhux kummerċjali ta’ klieb, qtates u inmsa, l-istabbiliment ta’ listi ta’ territorji u pajjiżi terzi u l-format, it-tqassim u r-rekwiżiti lingwistiċi tad-dikjarazzjonijiet li jiċċertifikaw il-konformità ma' ċerti kundizzjonijiet stipulati fir-Regolament (UE) Nru 576/2013 tal-Parlament Ewropew u tal-Kunsill
Wara li kkunsidra r-Regolament (UE) Nru 576/2013 tal-Parlament Ewropew u tal-Kunsill tat-12 ta' Ġunju 2013 dwar il-moviment mhux kummerċjali ta’ annimali domestiċi u li jħassar ir-Regolament (KE) Nru 998/2003 (1), u b’mod partikolari l-Artikolu 7(3), l-Artikolu 11(4), l-Artikolu 13(1) u (2), l-Artikolu 21(2) u l-Artikolu 25(2) tiegħu,
Ir-Regolament (UE) Nru 576/2013 jistabbilixxi r-rekwiżiti tas-saħħa tal-annimali applikabbli għall-moviment mhux kummerċjali tal-annimali domestiċi lejn Stat Membru minn Stat Membru ieħor jew minn territorju jew pajjiż terz, u r-regoli għall-kontrolli tal-konformità fuq movimenti ta’ dan it-tip. Il-proposta tirrevoka u tissostitwixxi r-Regolament (KE) Nru 998/2003 tal-Parlament Ewropew u tal-Kunsill tas-26 ta' Mejju 2003 dwar il-ħtiġiet rigward is-saħħa tal-annimali li japplikaw għall-moviment mhux kummerċjali tal-pets u li jemenda d-Direttiva tal-Kunsill 92/65/KEE (2).
Il-klieb, il-qtates u l-inmsa huma elenkati fil-Parti A tal-Anness I tar-Regolament (UE) Nru 576/2013, bħala speċi ta’ annimali koperti minn dan ir-Regolament.
Ir-Regolament (UE) Nru 576/2013 jipprovdi li l-frieħ tal-klieb, tal-qtates u tal-inmsa ma għandhomx jiġu mċaqilqa lejn Stat Membru minn Stat Membru ieħor jew minn territorji jew pajjiżi terzi sakemm ma jkunux irċevew tilqima kontra l-idrofobija li tkun konformi mar-rekwiżiti tal-validità stipulati fl-Anness III tiegħu. Madankollu, il-moviment tal-klieb, tal-qtates u tal-inmsa li mhumiex mlaqqma jew li ma jissodisfawx ir-rekwiżiti tal-validità stipulati fl-Anness III tiegħu jista’ jiġi awtorizzat minn Stati Membri jew minn territorji jew pajjiżi terzi elenkati skont l-Artikolu 13 tar-Regolament (UE) Nru 576/2013, fejn, inter alia, is-sid jew il-persuna awtorizzata tipprovdi dikjarazzjoni ffirmata li minn meta twieldu sal-ħin tal-moviment mhux kummerċjali tagħhom, l-annimali domestiċi ma ġewx f’kuntatt ma’ annimali selvaġġi ta’ speċijiet suxxettibbli għall-idrofobija. Huwa għalhekk xieraq li jiġu stabbiliti l-format, it-tqassim u r-rekwiżiti lingwistiċi għal dik id-dikjarazzjoni f’dan ir-Regolament.
Barra minn hekk, ir-Regolament (UE) Nru 576/2013 jistipula li l-Kummissjoni għandha tadotta żewġ listi ta’ territorji jew pajjiżi terzi li minnhom il-klieb, il-qtates jew l-inmsa jiġu mċaqilqa għal skopijiet mhux kummerċjali lejn Stat Membru mhumiex meħtieġa li jgħaddu mit-test tat-titrazzjoni tal-antikorpi tal-idrofobija. Waħda minn dawn il-listi għandha tinkludi dawk it-territorji jew pajjiżi terzi li jkunu wrew li japplikaw regoli li l-kontenut u l-effett tagħhom huma l-istess bħal dawk applikati mill-Istati Membri u l-lista l-oħra għandha tinkludi dawk it-territorji jew pajjiżi terzi li jkunu wrew li huma jissodisfaw mill-inqas il-kriterji stabbiliti fl-Artikolu 13(2) tar-Regolament (UE) Nru 576/2013. Huwa għalhekk xieraq li jiġu stabbiliti dawk il-listi f’Anness ta' dan ir-Regolament.
Barra minn hekk, dawk il-listi għandhom iqisu d-dispożizzjonijiet tat-Trattat tal-Adeżjoni tal-Kroazja, skont liema l-Kroazja għandha ssir membru tal-Unjoni Ewropea fl-1 ta’ Lulju 2013 u skont id-Deċiżjoni tal-Kunsill Ewropew 2012/419/UE tal-11 ta’ Lulju 2012 li temenda l-istatus tal-Majott fir-rigward tal-Unjoni Ewropea (3) li jipprovdi li mill-1 ta’ Jannar 2014 il-Majott ma jibqax pajjiż jew territorju lil hinn mix-xtut li għalihom japplikaw id-dispożizzjonijiet tar-Raba' Parti tat-Trattat dwar il-Funzjonament tal-Unjoni Ewropea u għandu jsir reġjun ultraperiferiku skont it-tifsira tal-Artikolu 349 ta’ dak it-Trattat.
Ir-Regolament (UE) Nru 576/2013 jipprovdi wkoll li l-klieb, il-qtates u l-inmsa ma għandhomx jiġu mċaqilqa lejn Stat Membru minn territorju jew pajjiż terz għajr dawk elenkati f’Anness ta' dan ir-Regolament sakemm ma jkunx sarilhom test tat-titrazzjoni tal-antikorpi tal-idrofobija li jkun konformi mar-rekwiżiti tal-validità stipulati fl-Anness IV tar-Regolament (UE) Nru 576/2013. It-tranżitu minn wieħed minn dawk it-territorji jew pajjiżi terzi madankollu mhuwiex suġġett għal dak it-test fejn is-sid jew il-persuna awtorizzata tipprovdi dikjarazzjoni ffirmata li l-annimali ma ġewx f’kuntatt ma’ annimali ta’ speċi suxxettibbli għall-idrofobija u jinzammu b'mod sikur fi ħdan mezz ta’ trasport jew fil-perimetru ta’ ajruport internazzjonali. Huwa għalhekk xieraq li jiġu stabbiliti l-format, it-tqassim u r-rekwiżiti lingwistiċi għal dik id-dikjarazzjoni f’dan ir-Regolament.
Ir-rekwiżiti tal-validità stipulati fl-Anness IV tar-Regolament (UE) Nru 576/2013 jinkludu l-obbligu tat-twettiq ta' dak it-test f'laboratorju approvat f'konformità mad-Deċiżjoni tal-Kunsill 2000/258/KE tal-20 ta' Marzu 2000 li taħtar istituzzjoni speċifika sabiex tkun responsabbli biex tistabbilixxi l-kriterji neċessarji għall-istandarizazzjoni ta’ testijiet seroloġiċi biex issegwi l-effettività tat-tilqim kontra l-idrofobija (4), li tipprovdi li l-laboratorju Agence française de sécurité sanitaire des aliments (AFSSA) ta' Nancy, Franza (li mill-1 ta' Lulju 2010 ġie integrat fl-Agence nationale de sécurité sanitaire de l'alimentation, de l’environnement et du travail, ANSES) għandu jevalwa dawk il-laboraturji fl-Istati Membri u fil-pajjiżi terzi għall-finijiet tal-awtorizzazzjoni tagħhom sabiex jagħmlu testijiet seroloġiċi biex isegwu l-effettività tat-tilqim kontra l-idrofobija fil-klieb, fil-qtates u fl-inmsa.
Ir-Regolament (UE) Nru 576/2013 jipprovdi wkoll li l-klieb, il-qtates u l-inmsa mċaqilqa lejn Stat Membru minn Stat Membru ieħor għal skopijiet mhux kummerċjali għandhom ikunu akkumpanjati minn dokument tal-identifikazzjoni fil-format ta’ passaport skont il-mudell li se jiġi adottat mill-Kummissjoni. Dak il-mudell għandu jkun fih entrati biex tiddaħħal l-informazzjoni stabbilita fir-Regolament (UE) Nru 576/2013. Il-mudell u r-rekwiżiti addizzjonali tal-passaport għandu jkun stabbilit fl-Anness ta’ dan ir-Regolament u, għal raġunijiet ta’ ċarezza u ta' simplifikazzjoni tal-leġiżlazzjoni tal-Unjoni, id-Deċiżjoni tal-Kummissjoni 2003/803/KE tas-26 ta’ Novembru 2003 li tistabbilixxi mudell ta’ passaport tal-movimenti fil-Komunità ta’ klieb, qtates u nemes (5) għandha tiġi mħassra.
Ir-Regolament (UE) Nru 576/2013 jipprovdi wkoll li l-klieb, il-qtates u l-inmsa mċaqilqa lejn Stat Membru minn Stat Membru ieħor għal għanijiet mhux kummerċjali għandhom ikunu akkumpanjati minn dokument tal-identifikazzjoni fil-format ta’ passaport tas-saħħa tal-annimali skont il-mudell li se jiġi adottat mill-Kummissjoni. Dak il-mudell għandu jkun fih entrati biex tiddaħħal l-informazzjoni stabbilita fir-Regolament (UE) Nru 576/2013. Huwa għalhekk xieraq li jiġi stabbilit dak il-mudell f’Anness ta' dan ir-Regolament.
B’deroga mill-format taċ-ċertifikat tas-saħħa tal-annimali stipulat fil-każ ta’ moviment lejn Stat Membru minn territorju jew pajjiż terz, ir-Regolament (UE) Nru 576/2013 jipprovdi li l-Istati Membri għandhom jawtorizzaw il-moviment mhux kummerċjali ta’ klieb, qtates u inmsa minn territorju jew pajjiż terz li jkun ippruvat li japplika regoli li l-kontenut u l-effett tagħhom huma l-istess bħal dawk applikati mill-Istati Membri, fejn id-dokument tal-identifikazzjoni li jakkumpanjawhom jkun inħareġ f’konformità mal-proċedura prevista fil-każ ta’ moviment lejn Stat Membru minn Stat Membru ieħor. Madankollu, huma meħtieġa numru ta’ adattamenti tekniċi sabiex il-mudell tal-passaport li għandu jintuża f’dawn il-każijiet, f’dak li għandu x’jaqsam b’mod partikolari ma’ karatteristiċi fuq il-paġna tal-qoxra li ma jistgħux jikkonformaw bis-sħiħ mar-rekwiżiti applikabbli għal passaporti maħruġa minn Stat Membru. Għal raġunijiet ta’ ċarezza, huwa għalhekk xieraq li jkun stabbilit mudell għal tali passaporti f’dan ir-Regolament.
Ir-Regolament (UE) Nru 576/2013 jipprovdi li fejn in-numru ta’ klieb, qtates jew inmsa li ġew imċaqilqa għal raġunijiet mhux kummerċjali jaqbeż il-ħamsa matul moviment uniku, ir-rekwiżiti rilevanti tas-saħħa tal-annimali stipulati fid-Direttiva tal-Kunsill 92/65/KEE (6) tat-13 ta’ Lulju 1992 li tistabbilixxi l-ħtiġijiet dwar saħħa tal-annimali li jirregolaw il-kummerċ ta’, u l-importazzjoni fil-Komunità ta’ annimali, semen, ova u embrijuni mhux suġġetti għal ħtiġijiet ta’ saħħa tal-annimali meħtieġa f’regoli speċifiċi tal-Komunità li hemm referenza għalihom fl-Anness A(I) ta’ Direttiva 90/425/KEE għandhom japplikaw għal dawk l-annimali, għajr skont kundizzjonijiet speċifiċi u għal ċerti kategoriji ta’ annimali.
Barra minn hekk id-Deċiżjoni tal-Kummissjoni 2004/839/KE tat-3 ta’ Diċembru 2004 li tistabbilixxi l-kundizzjonijiet taċ-ċaqliq non-kummerċjali ta’ klieb u qtates żgħar minn pajjiżi terzi għall-Komunità (7) u d-Deċiżjoni 2005/91/KE tal-Kummissjoni tat-2 ta’ Frar 2005 li tistabbilixxi l-perjodu li warajh it-tilqim kontra l-idrofobija/rabja huwa kkunsidrat bħala validu (8) ġew adottati sabiex jipprovdu għal regoli uniformi għall-implimentazzjoni tar-Regolament (KE) Nru 998/2003. Ir-regoli stipulati f’dawk l-atti ġew riveduti u issa huma inkorporati fid-dispożizzjonijiet tar-Regolament (UE) Nru 576/2013. Għal raġunijiet ta’ ċarezza u ta' simplifikazzjoni tal-leġiżlazzjoni tal-Unjoni, id-Deċiżjonijiet 2004/839/KE u 2005/91/KE għandhom għalhekk jiġu mħassra.
Id-Direttiva tal-Kunsill 96/93/KE tas-17 ta' Diċembru 1996 dwar iċ-ċertifikazzjoni tal-annimali u tal-prodotti tal-annimali (9) tistipula r-regoli li għandhom jiġu osservati fil-ħruġ taċ-ċertifikati mitluba mil-leġiżlazzjoni veterinarja biex tiġi evitata ċ-ċertifikazzjoni qarrieqa jew falza. Huwa xieraq li jiġi żgurat li r-regoli u l-prinċipji tal-inqas ekwivalenti għal dawk stabbiliti f’dik id-Direttiva jiġu applikati mill-uffiċjali veterinarji tal-pajjiżi terzi.
Ir-Regolament ta' Delega tal-Kummissjoni (UE) Nru 1152/2011 tal-14 ta’ Lulju 2011 li jissupplimenta r-Regolament (KE) Nru 998/2003 tal-Parlament Ewropew u tal-Kunsill dwar miżuri sanitarji preventivi għall-kontroll tal-infezzjoni Echinococcus multilocularis fil-klieb (10) jipprovdi li mill-1 ta’ Jannar 2012, klieb li jidħlu l-Istati Membri jew partijiet minnhom elenkati fl-Anness I tiegħu għandhom jiġu ttrattati kontra l-parassita Echinococcus multilocularis skont ir-rekwiżiti stipulati f’dak ir-Regolament.
Dan ir-Regolament għandu japplika mingħajr preġudizzju għad-Deċiżjoni tal-Kummissjoni 2006/146/KE tal-21 ta’ Frar 2006 dwar ċerti miżuri protettivi rigward ċerti friefet-il-lejl tal-frott, klieb u qtates ġejjin mill-Malażja (Peniżola) u l-Awstralja (11) li tipprojbixxi l-importazzjonijiet ta’ klieb u qtates mill-Malażja (Peniżola) u ta' qtates mill-Awstralja sakemm ma jintlaħqux ċerti kundizzjonijiet rigward il-mard Nipah u Hendra rispettivament.
Dan ir-Regolament għandu japplika mid-data tal-applikazzjoni tar-Regolament (UE) Nru 576/2013.
Format, tqassim u rekwiżiti lingwistiċi tad-dikjarazzjonijiet imsemmija fl-Artikoli 7, 11 u 12 tar-Regolament (UE) Nru 576/2013
1. Id-dikjarazzjonijiet imsemmija fil-punt (a) tal-Artikolu 7(2) u l-Artikolu 11(2) tar-Regolament (UE) Nru 576/2013 għandhom jitfasslu f’konformità mal-format u t-tqassim stipulat fil-Parti 1 tal-Anness I ta' dan ir-Regolament u għandhom jikkonformaw ma’ r-rekwiżiti lingwistiċi stipulati fil-Parti 3 ta’ dak l-Anness.
2. Id-dikjarazzjoni msemmija fil-punt (c) tal-Artikolu 12(1) tar-Regolament (UE) Nru 576/2013 għandhom jitfasslu f’konformità mal-format u t-tqassim stipulati fil-Parti 2 tal-Anness I ta' dan ir-Regolament u għandhom jikkonformaw mar-rekwiżiti lingwistiċi stipulati fil-Parti 3 ta’ dak l-Anness.
Listi ta' territorji u ta' pajjiżi terzi msemmija fl-Artikolu 13 tar- Regolament (UE) Nru 576/2013
1. Il-lista ta’ territorji u pajjiżi terzi msemmija fl-Artikolu 13(1) tar-Regolament (UE) Nru 576/2013 jidher fil-Parti 1 tal-Anness II ta’ dan ir-Regolament.
2. Il-lista ta’ territorji u pajjiżi terzi msemmija fl-Artikolu 13(2) tar-Regolament (UE) Nru 576/2013 jidher fil-Parti 2 tal-Anness II ta’ dan ir-Regolament.
Artiikolu 3
Mudell tal-passaporti għall-moviment mhux kummerċjali ta’ klieb, qtates jew inmsa
1. Il-passaport imsemmi fl-Artikolu 21(1) tar-Regolament (UE) Nru 576/2013 għandu jitfassal f’konformità mal-format u t-tqassim stipulati fil-Parti 1 tal-Anness III ta' dan ir-Regolament u għandu jikkonforma mar-rekwiżiti addizzjonali stipulati fil-Parti 2 ta’ dak l-Anness.
2. B’deroga mill-paragrafu 1, il-passaporti maħruġa, skont il-punt (a) tal-Artikolu 27 tar-Regolament (UE) Nru 576/2013, f’wieħed mit-territorji jew pajjiżi terzi elenkati fil-Parti 1 tal-Anness II ta’ dan ir-Regolament għandhom jitfasslu skont il-mudell stipulat fil-Parti 3 tal-Anness III ta' dan ir-Regolament u għandhom jikkonformaw mar-rekwiżiti addizzjonali stabbiliti fil-Parti 4 ta’ dak l-Anness.
Ċertifikat tas-saħħa tal-annimali għall-moviment mhux kummerċjali lejn l-Unjoni ta' klieb, qtates jew inmsa
Iċ-ċertifikat tas-saħħa tal-annimali msemmija fl-Artikolu 25(1) tar-Regolament (UE) Nru 576/2013 għandu
jkun imħejji f’konformità mal-mudell stipulat fil-Parti 1 tal-Anness IV ta' dan ir-Regolament;
jimtela skont in-noti ta' spjegazzjoni stabbiliti fil-Parti 2 ta' dak l-Anness:
jkun issuppplimentat minn dikjarazzjoni bil-miktub imsemmija fl-Artikolu 25(3) tar-Regolament (UE) Nru 576/2013 li għandha titfassal f’konformità mal-mudell stipulat fit-Taqsima A tal-Parti 3 ta' dak l-Anness u għandu jikkonforma mar-rekwiżiti addizzjonali stipulati fit-Taqsima B tal-Parti 3 ta’ dak l-Anness.
Id-Deċiżjonijiet 2003/803/KE, 2004/839/KE u 2005/91/KE huma mħassra.
Għandu japplika mid-29 ta' Diċembru 2014.
(3) ĠU L 204, 31.7.2012, p. 131.
(4) ĠU L 79, 30.3.2000, p. 40.
(6) ĠU L 268, 14.9.1992, p. 54.
(7) ĠU L 361, 8.12.2004, p. 40.
(8) ĠU L 31, 4.2.2005, p. 61.
(9) ĠU L 13, 16.1.1997, p. 28.
(10) ĠU L 296, 15.11.2011, p. 6.
(11) ĠU L 55, 25.2.2006, p. 44.
Format, tqassim u rekwiżiti lingwistiċi tad-dikjarazzjonijiet
imsemmija fil-punt (a) tal-Artikolu 7(2) u tal-Artikolu 11(2) u fil-punt (c) tal-Artikolu 12(1) tar-Regolament (UE) Nru 576/2013
Format u tqassim tad-dikjarazzjoni msemmija fil-punt (a) tal-Artikolu 7(2) u tal-Artikolu 11(2) tar-Regolament (UE) Nru 576/2013
Jiena, is-sottoskritt
[sid jew persuna fiżika li għandha awtorizzazzjoni bil-miktub mis-sid biex twettaq il-moviment mhux kummerċjali tal-annimali domestiċi f’isem is-sid (2)]
niddikjara li mit-twelid sal-ħin tal-moviment mhux kummerċjali l-annimali domestiċi li ġejjin ma kellhom l-ebda kuntatt ma’ annimali selvaġġi ta’ speċi suxxettibbli għall-marda tal-idrofbija:
Kodiċi alfanumeriku tat-transponder/tat-tatwaġġ (2)
Numru tal-passaport/taċ-ċertifikat tas-saħħa tal-annimali (2)
(1) għandu jimtela b'ittri kapitali.
(2) ħassar skont kif xieraq.
Format, tqassim u rekwiżiti lingwistiċi tad-dikjarazzjonijiet imsemmija fil-punt (c) tal-Artikolu 12(1) tar-Regolament (UE) Nru 576/2013
[sid jew persuna fiżika li għandha awtorizzazzjoni bil-miktub mis-sid biex twettaq moviment mhux kummerċjali tal-annimali domestiċi f’isem is-sid (2)]
niddikjara li matul it-tranżitu minn wieħed mit-territorji jew pajjiżi terzi għajr dawk elenkati fl-Anness II tar-Regolament ta’ Implimentazzjoni tal-Kummissjoni (UE) Nru 577/2013 dawn l-annimali domestiċi ma ġewx f’kuntatt ma’ annimali ta’ speċi vulnerabbli għall-idrofobija u jinżammu b'mod sikur fi ħdan mezz ta’ trasport jew fil-perimetru ta’ ajruport internazzjonali (2):
Numru taċ-ċertifikat tas-saħħa tal-annimali
Rekwiżiti lingwistiċi msemmija fil-punt (a) tal-Artikolu 7(2) u tal-Artikolu 11(2) u fil-punt (c) tal-Artikolu 12(1) tar-Regolament (UE) Nru 576/2013
Id-dikjarazzjonijiet għandhom jiġu abbozzati fil-lingwi uffiċjali tal-Stat Membru tad-destinazzjoni/tad-dħul u bl-Ingliż.
Listi ta' territorji u pajjiżi terzi msemmija fl-Artikolu 13 tar-Regolament (UE) Nru 576/2013
Lista ta' territorji u ta' pajjiżi terzi msemmija fl-Artikolu 13(1) tar-Regolament (UE) Nru 576/2013
Territorju jew pajjiż terz
Lista ta' territorji u ta' pajjiżi terzi msemmija fl-Artikolu 13(2) tar-Regolament (UE) Nru 576/2013
Territorji inklużi
Il-Gżira ta' Ascension
Bonaire, Sint Eustatius u Saba (il-Gżejjer BES)
AS — Is-Samoa Amerikana
GU — Gwam
MP — Il-Gżejjer tal-Marjanas tat-Tramuntana
PR — Puerto Riko
VI — Il-Gżejjer Verġni tal-Istati Uniti
YT (**)
(*) Applikabbli biss sakemm dan l-Istat tal-Adeżjoni isir Stat Membru tal-Komunità.
(**) Applikabbli biss sakemm dan it-territorju jsir reġjun ultraperiferiku tal-Unjoni fit-tifsira tal-Artikolu 349 tat-TFUE.
Mudelli tal-passaporti għall-moviment mhux kummerċjali ta’ klieb, qtates jew inmsa
Mudell ta’ passaport maħruġ fi Stat Membru
Rekwiżiti addizzjonali li jikkonċernaw il-passaport maħruġ fi Stat Membru
Format tal-passaport:
Id-dimensjoni tal-passaport għandu jkun 100 × 152 mm.
Qoxra tal-passaport:
Il-qoxra ta' quddiem:
kulur: ikħal (PANTONE® Reflex Blue) u stilel sofor (PANTONE® Yellow) fil-kwart ta' fuq li jikkonformaw mal-ispeċifikazzjoni tal-emblema Ewropea (1).
il-kliem “Unjoni Ewropea” u l-isem tal-Istat Membru tal-ħruġ għandhom ikunu stampati bl-istess tipa;
il-kodiċi ISO tal-pajjiż tal-Istat Membru tal-ħruġ segwit minn kodiċi alfanumeriku uniku (indikat bħala “numru” fil-mudell tal-passaport stabbilit fil-Parti 1), għandu jkun stampat isfel.
Ġewwa l-qoxra ta' quddiem u ġewwa l-qoxra ta' wara: kulur abjad;
Il-qoxra ta' wara: kulur ikħal (PANTONE® Reflex Blue).
Sekwenzi tal-intestaturi u tan-numerazzjoni tal-paġni tal-passaport:
is-segwenza tal-intestaturi (b’numri Rumani) għandhom ikunu osservati b’mod strett;
il-paġni tal-passaport għandhom ikunu nnumerati fil-qiegħ ta’ kull paġna fil-format li ġej: “x minn n”, fejn x huwa l-paġna attwali u n huwa n-numru totali tal-paġni tal-passaport;
il-kodiċi ISO tal-pajjiż tal-Istat Membru tal-ħruġ segwit minn kodiċi alfanumeriku uniku għandhom ikunu stampati fuq kull paġna tal-passaport;
in-numru ta’ paġni u d-daqs u l-forma tal-kaxxi fil-mudell tal-passaport stabbilit fil-Parti 1 huma indikattivi.
It-test stampat kollu għandu jkun fil-lingwa(i) uffiċjali tal-Istat Membru tal-ħruġ u bl-Ingliż.
Wara li l-informazzjoni meħtieġa tkun iddaħħlet fit-Taqsima III tal-passaport, laminat adeżiv trasparenti għandu jissiġilla l-paġna.
Fejn l-informazzjoni fuq waħda mill-paġni tal-passaport tieħu l-forma ta’ stiker, laminat adeżiv trasparenti għandu jissiġilla dak l-istiker fil-każ fejn dan tal-aħħar ma jispiċċax awtomatikament meta jitneħħa.
Mudell ta’ passaport maħruġ f’wieħed mit-territorji jew mill-pajjiżi terzi elenkati fil-Parti 1 tal-Anness II ta’ dan ir-Regolament
Rekwiżiti addizzjonali li jikkonċernaw il-passaport maħruġ f’wieħed mit-territorji jew mill-pajjiżi terzi elenkati fil-Parti 1 tal-Anness II ta’ dan ir-Regolament
kulur: PANTONE® monochrome u l-emblema nazzjonali fil-kwart ta' fuq;
il-kodiċi ISO tat-territorju jew tal-pajjiż terz tal-ħruġ segwit minn kodiċi alfanumeriku uniku (indikat bħala “numru” fil-mudell tal-passaport stabbilit fil-Parti 3), għandu jkun stampat isfel.
in-numru ta’ paġni u d-daqs u l-forma tal-kaxxi fil-mudell tal-passaport stabbilit fil-Parti 3 huma indikattivi.
It-test stampat kollu għandu jkun fil-lingwa(i) uffiċjali tat-territorju jew tal-pajjiż terz tal-ħruġ u bl-Ingliż.
(1) Gwida tal-grafika tal-emblema Ewropea: http://publications.europa.eu/code/mt/mt-5000100.htm
Mudell taċ-ċertifikat tas-saħħa tal-annimali għall-moviment mhux kummerċjali lejn Stat membru minn territorju jew pajjiż terz ta' klieb, qtates jew inmsa skont l-Artikolu 5(1) u (2) tar-Regolament (UE) Nru 576/2013
Identifikazzjoni sistema
Data ta’ applikazzjoni u /jew tal-qari tat-transponder jew tat-tatwaġġ
[jj/xx/ssss]
Moviment mhux kummerċjali lejn Stat Membru minn territorju jew pajjiż terz ta’ klieb, qtates jew inmsa skont l-Artikolu 5(1) u (2) tar-Regolament (UE) Nru 576/2013
Jiena, is-sottoskritt veterinarju uffiċjali(1)/veterinarju awtorizzat mill-awtorità kompetenti(1) ta’ … (daħħal l-isem tat-territorju jew tal-pajjiz terz) niċċertifika li:
L-għan/in-natura tal-vjaġġ attestat mis-sid:
II.1. id-dikjrazzjoni mehmuża (2) mis-sid jew mill-persuna fiżika li għandha l-awtorizzazzjoni bil-miktub mis-sid biex twettaq il-moviment mhux kummerċjali tal-annimali f'isem is-sid, appoġġat minn evidenza (3), tiddikjara li l-annimali deskritti fil-Kaxxa I.28 se jakkumpanjaw lis-sid jew lill-persuna fiżika li għandha l-awtorizzazzjoni bil-miktub biex twettaq il-moviment mhux kummerċjali tal-annimali f'isem is-sid fi żmien mhux aktar minn ħamest ijiem tal-moviment tagħha u mhumiex suġġetti għal moviment li jimmira lejn il-bejgħ jew it-trasferiment tal-pussess tagħhom, u matul il-moviment mhux kummerċjali se jibqgħu taħt ir-responsabbiltà ta'
(1) jew [is-sid;]
(1) jew [il-persuna fiżika li għandha awtorizzazzjoni bil-miktub mis-sid biex twettaq il-moviment mhux kummerċjali tal-annimali f’isem is-sid;]
(1) jew [il-persuna fiżika maħtura minn trasportatur ikkuntrattati mis-sid biex twettaq moviment mhux kummerċjali tal-annimali f’isem is-sid;]
(1) jew [II.2. l-annimali deskritti fil-Kaxxa I.28 jiġu mċaqalqa f’għadd ta’ ħamsa jew inqas;]
(1) jew [II.2. l-annimali deskritti fil-Kaxxa I.28 jiġu mċaqalqa f’għadd ta’ aktar minn ħamsa, għandhom aktar minn sitt xhur u jkunu se jipparteċipaw f’kompetizzjonijiet, f'wirjiet jew f'avvenimenti sportivi jew fit-taħriġ għal dawk l-avvenimenti, u s-sid jew il-persuna fiżika msemmija fil-punt II.1 tipprovdi evidenza (3) li l-annimali huma rreġistrati
(1) jew [biex jattendu avveniment simili;]
(1) jew [ma’ assoċjazzjoni li torganizza avvenimenti bħal dawn;]
Attestazzjoni ta’ tilqim kontra l-idrofobija u għat-test tat-titrazzjoni tal-antikorpi tal-idrofobija:
(1) jew [II.3. l-annimali deskritti fil-Kaxxa I.28 għandhom inqas minn 12-il ġimgħa u ma jkunux irċevew tilqima kontra l-idrofobija, jew għandhom bejn 12 u 16 il-ġimgħa u ma jkunux irċevew tilqima kontra l-idrofobija, iżda ma jkunux għaddew mill-anqas 21 jum minn mindu ntemm it-tilqim primarju kontra l-idrofobja mwettqa f'konformità mar-rekwiżiti tal-validità stipulati fl-Anness III tar-Regolament (UE) Nru 576/2013, u (4), and
II.3.1 it-territorju jew il-pajjiż terz tal-oriġini tal-annimali indikat f’Kaxxa I.1 huwa elenkat fl-Anness II tar-Regolament ta’ Implimentazzjoni tal-Kummissjoni (UE) Nru 577/2013 u l-Istat Membru tad-destinazzjoni indikat f’Kaxxa I.5 infurmat lill-pubbliku li huwa jawtorizza l-moviment ta’ annimali bħal dawn fit-territorju tiegħu, u li huma akkumpanjati minn
(1) jew [II.3.2 id-dikjarazzjoni mehmuża (5) tas-sid jew tal-persuna fiżika msemmija fil-punt II.1 li tiddikjara li mit-twelid sal-ħin tal-moviment mhux kummerċjali l-annimali ma kellhom l-ebda kuntatt ma’ annimali selvaġġi ta’ speċi suxxettibbli għall-idrofobija;]
(1) jew [II.3.2 l-omm, li għadhom jiddependu fuqha, u jista’ jiġi stabbilit li din tal-aħħar ġiet imlaqqma kontra l-idrofobija qabel twieldu u t-tilqima kienet konformi mar-rekwiżiti tal-validità stipulati fl-Anness III tar-Regolament (UE) Nru 576/2013;]
(1) jew/u [II.3. l-annimali deskritti fil-Kaxxa I.28 kellhom mill-inqas 12-il ġimgħa fil-ħin tat-tilqim kontra l-idrofobija u ma jkunux għaddew mill-anqas 21 jum minn mindu ntemm it-tilqim primarju kontra l-idrofobja (4) mwettaq f'konformità mar-rekwiżiti tal-validità stipulati fl-Anness III tar-Regolament (UE) Nru 576/2013 u kwalunkwe tiġdid sussegwenti tat-tilqim imwettaq fiż-żmien tal-perjodu tal-validità tat-tilqim preċedenti (6); u
(1) jew [II.3.1 l-annimali deskritti fil-Kaxxa I.28 jiġu minn territorju jew pajjiż terz elenkat fl-Anness II tar-Regolament ta' Implimentazzjoni tal-Kummissjoni (UE) Nru 577/2013, jew direttament, minn ġo territorju jew pajjiż terz elenkat fl-Anness II tar-Regolament ta' Implimentazzjoni (UE) Nru 577/2013 jew minn ġo territorju jew pajjiż terz elenkat għajr dawk elenkati fl-Anness II tar-Regolament ta' Implimentazzjoni (UE) Nru 577/2013 skont il-punt (c) tal-Artikolu 12(1) tar-Regolament (UE) Nru 576/2013 (7), u d-dettalji tat-tilqim attwali kontra l-idrofobija huma pprovduti fit-tabella hawn taħt;]
(1) jew [II.3.1 l-annimali deskritti fil-Kaxxa I.28 jiġu minn jew huma skedati biex jittranżitjaw minn, territorju jew pajjiż terz għajr dawk elenkati fl-Anness II tar-Regolament ta' Implimentazzjoni tal-Kummissjoni (UE) Nru 577/2013, u test tat-titrazzjoni kontra l-idrofobija (8), imwettaq fuq kampjun tad-demm miġbur minn veterinarju awtorizzat mill-awtorità kompetenti fid-data indikata fit-tabella hawn taħt mhux anqas minn 30 jum wara t-tilqim preċedenti u tal-anqas tliet xhur qabel id-data tal-ħruġ ta' dan iċ-ċertifikat, wera titre tal-antikorpi ekwivalenti għal 0,5 IU/ml jew iktar u kull tilqim mill-ġdid sussegwenti li ngħata fil-perjodu ta’ validità tat-tilqim preċedenti (6), u d-dettalji tat-tilqim attwali kontra l-idrofobija u d-data tal-ikkampjunar għat-testjar tar-reazzjoni tal-immunità huma pprovdit fit-tabella hawn taħt:
Numru alfanumeriku tat-transponder jew tat-tatwaġġ tal-annimal
Data tat-tilqima
Isem u manifattur tat-vaċċin
Validità tat-tilqima
Data tal-kampjun tad-demm
[jj/mm/ssss]
Attestazzjoni tat-trattament kontra l-parassiti:
(1) jew [II.4. il-klieb deskritti fil-Kaxxa I.28 huma ddestinati għal Stat Membru elenkat fl-Anness I tar-Regolament ta' Delega tal-Kummissjoni (UE) Nru 1152/2011 u ngħataw trattament kontra l-Echinococcus multilocularis, u d-dettalji tat-trattament li twettaq mill-veterinarju li amministrah skont l-Artikolu 7 tar-Regolament ta' Delega tal-Kummissjoni (UE) Nru 1152/2011 (9)(10)(11) huma pprovduti fit-tabella hawn taħt].
(1) jew [II.4. il-klieb deskritti fil-Kaxxa I.28 ma ngħatawx trattament kontra l-Echinococcus multilocularis (11).]
Numru tat-transponder jew tat-tatwaġġ tal-kelb
Trattament ta’ kontra l-echinococcus
Isem il-veterinarju li amministrah
Isem u manifattur tal-prodott
Data [jj/xx/ssss] u ħin tat-trattament [00:00]
Isem b’ittri kapitali, timbru u firma
(a) Dan iċ-ċertifikat huwa intenzjonat għall-klieb (Canis lupus familiaris), għall-qtates (Felis silvestris catus) u għall-inmsa (Mustela putorius furo).
(b) Dan iċ-ċertifikat huwa validu għal 10 ijiem mid-data tal-ħruġ mill-veterinarju uffiċjali sad-data tal-kontrolli dokumentarji u ta’ identità fil-punt tad-dħul innominat tal-vjaġġaturi tal-Unjoni (disponibbli fuq http://ec.europa.eu/food/animal/liveanimals/pets/pointsentry_en.htm).
Fil-każ ta’ trasport bil-baħar, il-perjodu ta’ 10 ijiem, huwa estiż b’perjodu addizzjonali li jikkorrispondi għal kemm idum il-vjaġġ bil-baħar.
Għall-fini ta' moviment ulterjuri lejn Stati Membri oħra, dan iċ-ċertifikat huwa validu mid-data tal-kontrolli dokumentarji u ta’ identità għal total ta’ erba’ xhur jew sad-data tal-iskadenza tal-validità tat-tilqima kontra l-idrofobija jew sakemm il-kundizzjonijiet relatati mal-annimali li għandhom anqas minn 16-il ġimgħa msemmija fil-punt II.3 ma jibqgħux japplikaw, skont liema data sseħħ l-ewwel. Jekk jogħġbok innota li ċerti Stati Membri infurmaw li l-moviment fit-territorju tagħhom ta’ annimali li għandhom anqas minn 16-il ġimgħa msemmija fil-punt II.3 mhuwiex awtorizzat. Jekk tixtieq issir taf aktar ikklikkja fuq http://ec.europa.eu/food/animal/liveanimals/pets/index_en.htm.
Kaxxa I.5: Destinatarju: indika l-Istat Membru tal-ewwel destinazzjoni.
Kaxxa I.28: Sistema ta’ identifikazzjoni: agħżel minn dan li ġej: transponder jew tatwaġġ
Fil-każ ta’ transponder: agħżel id-data tal-applikazzjoni jew tal-qari.
Fil-każ ta’ tatwaġġ: agħżel id-data tal-applikazzjoni u tal-qari. It-tatwaġġ irid ikun wieħed li jinqara b'mod ċar u jkun ġie applikat qabel it-3 ta' Lulju 2011
Numru ta' identifikazzjoni: indika n-numru alfanumeriku tat-transponder jew tat-tatwaġġ
Data tat-twelid/razza: kif iddikjarat mis-sid.
(1) Żomm, kif xieraq
(2) Id-dikjarazzjoni msemmija fil-punt II.1 għandha tinhemeż maċ-ċertifikat u jkun konformi mal-mudell u mar-rekwiżiti addizzjonali stabbiliti fil-Parti 3 tal-Anness IV tar-Regolament ta’ Implimentazzjoni (UE) Nru 577/2013.
(3) L-evidenza msemmija fil-punt II.1 (eż. boarding pass, il-biljett tal-ajru) u fil-punt II. 2 (pereżempju. riċevuta tad-dħul għall-avveniment, prova ta’ sħubija) għandha tiġi ċeduta fuq talba mill-awtoritajiet kompetenti responsabbli għall-kontrolli msemmija fil-punt (b) tan-Noti.
(4) Kull tilqim mill-ġdid għandu jiġi kkunsidrat bħala tilqim primarju jekk ma ngħatax fil-perjodu ta’ validità ta’ tilqim preċedenti.
(5) Id-dikjarazzjoni msemmija fil-punt II.3.2 li għandha tinhemeż maċ-ċertifikat tikkonforma mal-format, mat-tqassim u mar-rekwiżiti lingwistiċi stabbiliti fil-Partijiet 1 u 3 tal-Anness I tar-Regolament ta’ Implimentazzjoni (UE) Nru 577/2013.
(6) Maċ-ċertfikat għandha tinhemeż kopja ċertifikata tad-dettalji tat-tilqim u tal-identifikazzjoni tal-annimali kkonċernati.
(7) It-tielet għażla hija suġġetta għall-kundizzjoni li s-sid jew il-persuna fiżika msemmija fil-punt II.1 tipprovdi, fuq talba mill-awtoritajiet kompetenti responsabbli għall-kontrolli msemmija f’punt (b), dikjarazzjoni li tistqarr li l-annimali ma kellhom l-ebda kuntatt ma’ annimali ta’ speċi suxxettibbli għall-idrofobija, u jinżammu b'mod sikur fi ħdan mezz ta’ trasport jew fil-perimetru ta’ ajruport internazzjonali waqt it-tranżitu minn ġo territorju jew pajjiż terz għajr dawk elenkati fl-Anness II tar-Regolament ta’ Implimentazzjoni (UE) Nru 577/2013. Din id-dikjarazzjoni għandha tikkonforma mal-format, mat-tqassim u mar-rekwiżiti lingwistiċi stipulati fil-Partijiet 2 u 3 tal-Anness I tar-Regolament ta’ Implimentazzjoni (UE) Nru 577/2013.
(8) It-test tat-titrazzjoni tal-antikorpi tal-idrofobija msemmi fil-punt II.3.1:
irid isir fuq kampjun miġbur minn veterinarju awtorizzat mill-awtorità kompetenti, tal-inqas 30 jum mid-data tat-tilqima u tliet xhur qabel id-data tal-importazzjoni;
irid ikollu livell ta' antikorpi li jinnewtralizzaw il-vajrus tal-idrofobija fis-serum ekwivalenti għal 0,5 IU/ml jew iktar;
irid isir minn laboratorju approvat skont l-Artikolu 3 tad-Deċiżjoni tal-Kunsill 2000/258/KE (il-lista ta’ laboratorji approvati hija disponibbli fuq http://ec.europa.eu/food/animal/liveanimals/pets/approval_en.htm);
ma hemmx għalfejn jerġa' jsir fuq annimal li, wara li jkun sarlu t-test u ħarġu riżultati tajbin, ikun tlaqqam mill-ġdid kontra l-idrofobija fil-perjodu ta' validità tat-tilqima preċedenti.
Maċ-ċertifikat għandha tinhemeż kopja ċċertifikata tar-rapport uffiċjali mil-laboratorju approvat dwar ir-riżultati tat-test tal-antikorpi tal-idrofobija msemmi fil-punt II.3.
(9) It-trattament kontra l-Echinococcus multilocularis msemmi fil-punt II.4 irid:
ikun amministrat minn veterinarju f'perjodu ta' mhux iktar minn 120 siegħa u mhux inqas minn 24 siegħa qabel il-ħin tad-dħul skedat tal-klieb f'wieħed mill-Istati Membri jew partijiet minnu li huma elenkati fl-Anness I tar-Regolament ta' Delega (UE) Nru 1152/2011;
jikkonsisti fi prodott mediċinali approvat li jinkludi fih id-doża xierqa ta' praziquantel jew sustanzi farmakoloġikament attivi, li waħidhom jew flimkien, taw provi li jnaqqsu l-piż tal-forom intestinali kemm dawk maturi kif ukoll dawk li mhumiex tal-Echinococcus multilocularis fl-ispeċi ospitanti kkonċernata.
(10) It-tabella msemmija fil-punt II.4 għandha tintuża biex tiddokumenta d-dettalji ta’ trattament addizzjonali jekk amministrati wara d-data li fiha jkun ġie ffirmat ċ-ċertifikat u qabel id-dħul skedat f’wieħed mill-Istati Membri jew partijiet minnu li huma elenkati fl-Anness I tar-Regolament ta' Delega (UE) Nru 1152/2011.
(11) It-tabella msemmija fil-punt II.4 għandha tintuża biex tiddokumenta d-dettalji ta’ trattamenti jekk amministrati wara d-data li fiha jkun ġie ffirmat iċ-ċertifikat għall-fini ta’ moviment ulterjuri lejn Stati Membri oħra deskritti fil-punt (b) tan-Noti u flimkien man-nota ta’ qiegħ il-paġna (9).
Veterinarju uffiċjali/Veterinarju awtorizzat
Approvazzjoni mill-awtorità kompetenti (mhux meħtieġa meta ċ-ċertifikat jiġi ffirmat mill-veterinarju uffiċjali)
Uffiċjal fil-punt tad-dħul tal-vjaġġaturi (għall-fini ta’ moviment ulterjuri lejn Stati Membri oħra)
Data tat-tlestija tal-kontrolli dokumentarji u tal-identità:
Noti ta’ spjegazzjoni dwar kif għandhom jimtlew iċ-ċertifikati tas-saħħa tal-annimali
Fejn iċ-ċertifikat jiddikjara li ċerti dikjarazzjonijiet għandhom jinżammu kif imiss, dikjarazzjonijiet li ma jkunux rilevanti jistgħu jkunu ingassati, inizjalati u ttimbrati mill-uffiċjal veterinarju, jew jitħassru għalkollox miċ-ċertifikat.
L-oriġinali ta' kull ċertifikat għandu jkun magħmul minn folja waħda jew, fejn aktar test huwa meħtieġ, għandu jkun f'tali forma li l-folji kollha meħtieġa jiffurmaw ċertifikat sħiħ integrat li ma jkunx diviżibbli.
Iċ-ċertifikat għandu jiġi abbozzat f'tal-anqas waħda mill-lingwi uffiċjali tal-Istat Membru tad-dħul u bl-Ingliż. Għandu jimtela b'ittri kapitali f'tal-anqas waħda mill-lingwi uffiċjali tal-Istat Membru tad-dħul jew bl-Ingliż.
Jekk maċ-ċertifikat jinhemżu folji ta' karta addizzjonali jew dokumenti ta' sostenn, dawk il-folji ta' karta jew dokument jitqiesu bħala parti mill-kopja oriġinali taċ-ċertifikat billi tiġi ffirmata u ttimbrata kull waħda mill-paġni mill-uffiċjal veterinarju.
Meta ċ-ċertifikat, inklużi l-folji addizzjonali msemmija fil-punt (d), ikun magħmul minn aktar minn paġna waħda, kull paġna għandha tiġi nnumerata, (numru tal-paġna minn numru totali tal-paġni), fl-aħħar tal-paġna u għandu jkollha fuqha n-numru tar-referenza taċ-ċertifikat indikat mill-awtorità kompetenti fin-naħa ta’ fuq ta kull paġna.
L-oriġinal taċ-ċertifikat għandu jkun maħruġ minn veterinarju uffiċjali tat-territorju jew tal-pajjiżi terz tal-konsenja jew minn veterinarju awtorizzat u sussegwentement approvat mill-awtorità kompetenti tat-territorju jew f’pajjiżi terzi tal-konsenja. L-awtorità kompetenti tat-territorju jew tal-pajjiż terz tal-konsenja għandhom jiżguraw li jiġu osservati r-regoli u l-prinċipji għaċ-ċertifikazzjoni ekwivalenti għal dawk stipulati fid-Direttiva 96/93/KE.
Il-kulur tal-firma għandu jkun differenti minn dak tal-istampar. Dan ir-rekwiżit japplika wkoll għal timbri għajr dawk ibbuzzati jew b’marka li tidher meta mqiegħda kontra d-dawl.
In-numru ta’ referenza taċ-ċertifikat imsemmi fil-kaxxi I.2 u II.a. għandu jinħareġ mill-awtorità kompetenti tat-territorju jew tal-pajjiż terz tal-konsenja.
Parti 3 Dikjarazzjoni bil-miktub imsemmija fl-Artikolu 25(3) tar-Regolament (UE) Nru 576/2013
Mudell ta' dikjarazzjoni
[is-sid jew il-persuna fiżika li għandha awtorizzazzjoni bil-miktub mis-sid biex twettaq il-moviment mhux kummerċjali tal-annimali f’isem is-sid (1)]
niddikjara li l-annimali domestiċi li ġejjin mhumiex soġġetti għal moviment li timmira lejn il-bejgħ tagħhom jew it-trasferiment ta’ pussess u se jakkumpanjaw lis-sid jew lill-persuna fiżika li għandha awtorizzazzjoni bil-miktub mis-sid biex twettaq moviment mhux kummerċjali f’isem is-sid (1) fi żmien mhux aktar minn 5 ijiem tal-moviment tagħha.
Kodiċi alfanumeriku tat-transponder/tat-tatwaġġ (1)
Matul il-moviment mhux kummerċjali, l-annimali hawn fuq imsemmija se jibqgħu taħt ir-responsabbiltà ta’
(1) jew [is-sid];
(1) jew [il-persuna fiżika li għandha awtorizzazzjoni bil-miktub mis-sid biex twettaq il-moviment mhux kummerċjali tal-annimali f’isem is-sid];
(1) jew [il-persuna fiżika maħtura minn trasportatur ikkuntrattat mis-sid biex iwettaq moviment mhux kummerċjali tal-annimali f’isem is-sid: … (daħħal l-isem tat-trasportatur)]
Firma tas-sid jew tal-persuna fiżika li għandha awtorizzazzjoni bil-miktub mis-sid biex twettaq il-moviment mhux kummerċjali tal-annimali f’isem is-sid (1):
Rekwiżiti addizzjonali għad-dikjarazzjoni
Id-dikjarazzjoni għandha tiġi abbozzata f'tal-anqas waħda mil-lingwa(i) uffiċjali tal-Istat Membru tad-dħul u bl-Ingliż u għandha timtela b'ittri kapitali.